Vier in hof ná hoewe-aanval by Rustenburg(Foto: ANA) Vier mans wat betrek word by ŉ gewapende rooftog op ŉ kleinhoewe buite Rustenburg verlede week, het Woensdag vlugtig in die landdroshof verskyn. Die saak teen Sibusiso Mabelela, Anthony Masinga, Benjamin Zave en ŉ vierde vermeende betrokkene is tot volgende Donderdag uitgestel. Die vierde man staan tereg op ŉ bykomende aanklag van verkragting. Sy naam word weerhou tot hy op die aanklag gepleit het. Die mans gaan na verwagting dan aansoek om borgtog doen. Die staat staan die aansoek teen. Maroela Media het vroeër berig ŉ 50-jarige vrou is Donderdag in haar huis op die hoewe buite die dorp oorval, aangerand en beroof. Sy het omstreeks 13:00 voetstappe gehoor waar sy in die kantoor van die onderneming wat sy en haar man van die kleinhoewe bedryf, gehoor, het kapt. Elsabé Augoustides, polisiewoordvoerder in Noordwes, vroeër gesê. Een van die werkers op die perseel is oënskynlik met ŉ wapen gedreig en in die kantoor ingebring. ŉ Huiswerker is ook vasgebind. Die vrou het by die rowers gepleit om te vat wat hulle wou, maar om hulle nie te beseer nie, het Augoustides gesê. Die aanvallers het die kluis se sleutel in die hande gekry en selfone, kontant, ŉ .303-vuurwapen en juwele gebuit. Die vrou is met kabelbinders vasgebind en deur die huis gesleep. Sy is ernstig aangerand en is onder meer met ŉ skerp voorwerp in die rug gesteek terwyl die huis geplunder is. Die rowers het later met hul buit en ŉ motorfiets wat aan die vrou se man behoort, gevlug. ŉ Wegkommotor het vermoedelik digby die huis gewag. Die tuinwerker was ná die aanval skoonveld en is steeds soek. Die huiswerker is nie ernstig beseer nie. Die vier mans wat by die voorval betrek word, is vandeesweek in onderskeidelik Lethabong en die Siza- informele nedersetting in hegtenis geneem. Die polisie het tydens die inhegtenisneming beslag gelê op die gesteelde vuurwapen, selfone en kontant. Die motorfiets is van sy onderdele gestroop en was in bokse verpak.